הדיוויזיה הוקמה ב-11 בנובמבר 1940 על בסיס הדיוויזיה ה-33 שהוסבה לדיוויזיית פאנצר, והועמדה תחת פיקוד פרידריך קיהן, שהוחלף ב-21 במרץ 1941 על ידי היינריך פון פריטוויץ אונד גאפרון. באפריל 1941 נשלחה הדיוויזיה לצפון אפריקה כחלק מקורפוס אפריקה. ב-13 באפריל 1941 מונה הנס-קרל פון אזבק למפקד הדיוויזיה, אולם הוא נפצע קשה כחודש לאחר מכן בקרב ליד טוברוק, וולטר נוימן-זילקוב החליפו. ב-9 בדצמבר 1941 מונה גוסטב פון פרסט למפקד הדיוויזיה, וב-28 במאי 1942 החליפו אדוארד קרזמן. ב-15 ביולי 1942 מונה היינץ פון ראנדו למפקד הדיוויזיה, וב-25 באוגוסט 1942 חזר גוסטב פון פרסט לפקד על הדיוויזיה. הדיוויזיה לחמה בקרבות השונים בזירה, ובכלל זה בקרב אל עלמיין הראשון ובקרב אל עלמיין השני. ב-11 בנובמבר 1942 מונה ויליבאלד בורוביץ למפקד הדיוויזיה, ופיקד עליה במהלך הנסיגה לתוניס. לאחר נחיתת בעלות הברית בצפון אפריקה, נשלחה הדיוויזיה לתוניס, שם לחמה כחלק מארמיית הפאנצר החמישית במהלך המערכה בתוניסיה, ובכלל זה בקרב מעבר קסרין. ב-13 במאי 1943 נכנעו שרידי הדיוויזיה, יחד עם כל כוחות הציר לבעלות הברית.